62019CJ0819_RES
Zadeva C‑819/19
Stichting Cartel CompensationinEquilib Netherlands BV
proti
Koninklijke Luchtvaart Maatschappij NV in drugim
(Predlog za sprejetje predhodne odločbe, ki ga je vložilo rechtbank Amsterdam)
Sodba Sodišča (drugi senat) z dne 11. novembra 2021
„Predhodno odločanje – Členi 81, 84 in 85 ES – Člen 53 Sporazuma EGP – Omejevalni sporazumi – Ravnanja podjetij v sektorju zračnega prevoza med Evropskim gospodarskim prostorom (EGP) in tretjimi državami, do katerih je prišlo v času veljavnosti členov 84 in 85 ES – Odškodninska tožba – Pristojnost nacionalnih sodišč za uporabo člena 81 ES in člena 53 Sporazuma EGP“
Konkurenca – Prevoz – Pravila o konkurenci – Zračni prevoz – Uredbe Sveta o izvajanju pravil konkurence Unije – Področje uporabe – Zračni prevoz med letališči v Uniji in letališči tretjih držav – Vključitev od maja 2004 – Posledica – Uporaba predhodnih ureditev izvajanja pred tem datumom
(členi 81, 83, 84 in 85 ES; člen 101 PDEU; uredbe Sveta št. 17, 141, 3975/87, 3976/87, 1/2003 in 411/2004)
(Glej točke od 36 do 42.)
Konkurenca – Prevoz – Pravila o konkurenci – Zračni prevoz – Sporazum o zračnem prometu, sklenjen med Evropsko skupnostjo in Švicarsko konfederacijo – Švicarska letališča, ki se štejejo za letališča v Uniji
(člen 81 ES; Sporazum med Evropsko skupnostjo in Švicarsko konfederacijo o zračnem prometu, člen 1(2) in Priloga)
(Glej točko 43.)
Omejevalni sporazumi – Prepoved – Neposredni učinek – Pravica posameznikov, da zahtevajo odškodnino za škodo, ki so jo utrpeli – Podrobna pravila za izvrševanje – Kršitev, strojena na področju zračnega prevoza – Kršitev, strojena pred začetkov veljavnosti uredb o izvajanju pravil konkurence Unije na tem področju – Kršitev, ki ni bila predmet odločbe pristojnih nacionalnih organov niti Komisije – Pristojnost nacionalnih sodišč za uporabo člena 81 ES – Meje – Upoštevanje načela pravne varnosti – Upoštevanje pristojnosti odločanja oziroma zakonodajnih pooblastil institucij Unije – Obseg
(členi 81, 83, 84 in 85 ES; člen 101(1) PDEU; Uredba Sveta št. 1/2003, člena 6 in 16(1))
(Glej točke od 45 do 67 in izrek.)
Mednarodni sporazumi – Sporazum o ustanovitvi Evropskega gospodarskega prostora – Pravila o konkurenci – Prepoved omejevalnih sporazumov in poslovnih praks – Pravni obseg, enak obsegu določb prava Unije
(Sporazum EGP, člen 53)
(Glej točke od 68 do 74 in izrek.)
Povzetek
Evropska komisija je s sklepom z dne 17. marca 2017 ugotovila, da je 19 letalskih družb s tem, da je uskladilo različne elemente svoje cenovne politike na področju storitev letalskega prevoza tovora, kršilo člen 101 PDEU in/ali člen 53 Sporazuma o Evropskem gospodarskem prostoru (v nadaljevanju: Sporazum EGP) (
1
) ter člen 8 Sporazuma med Evropsko skupnostjo in Švicarsko konfederacijo o zračnem prometu (v nadaljevanju: Švicarski sporazum) (
2
), ki prepovedujejo omejevalne sporazume in poslovne prakse, s katerimi se omejuje konkurenca. (
3
)
Ker je Komisija menila, da ji veljavna ureditev ne omogoča sankcioniranja teh ravnanj letalskih prevoznikov od njihovega začetka na progah, ki niso bile omejene na Evropski gospodarski prostor (EGP), je določila datum začetka obdobja kršitve, in sicer ločeno glede na zadevne proge. Medtem ko je ugotovljeno obdobje kršitve za proge med letališči v EGP trajalo od decembra 1999 do februarja 2006, je bil kot datum začetka obdobja kršitve za proge med letališči v Evropski uniji in letališči zunaj EGP določen 1. maj 2004. Za proge med letališči v državah pogodbenicah Sporazuma EGP, ki pa niso države članice in tretje države, je bil kot ta datum določen 19. maj 2005 ter za proge med letališči v Uniji in letališči v Švici 1. junij 2002.
Po sprejetju tega sklepa sta družbi Stichting Cartel Compensation (v nadaljevanju: SCC) in Equilib Netherlands, pravni osebi, ki sta specializirani za uveljavljanje povrnitve škode zaradi kršitev konkurence, pri sodišču v Amsterdamu vložili več tožb, s katerimi sta predlagali, naj to sodišče, prvič, ugotovi, da je 19 letalskih prevoznikov s tem, da je med letoma 1999 in 2006 uskladilo svoje cenovne politike v zvezi s storitvami letalskega prevoza tovora, ravnalo protipravno v razmerju do pošiljateljev blaga, ki so te storitve kupili, in drugič, tem prevoznikom naloži povrnitev škode, ki naj bi tem pošiljateljem nastala zaradi tega ravnanja.
Vendar je sodišče v Amsterdamu dvomilo o svoji pristojnosti za uporabo člena 81 ES (postal člen 101 PDEU) oziroma člena 53 Sporazuma EGP v zasebnopravnem sporu za izpodbijana ravnanja 19 letalskih prevoznikov na progah, ki niso omejene na EGP, če je do teh ravnanj prišlo pred datumi začetka obdobij kršitve, ki jih je v zvezi s tem v sklepu določila Komisija. Tako se je sodišče v Amsterdamu odločilo, da to vprašanje predloži Sodišču v predhodno odločanje.
Presoja Sodišča
V zvezi s protikonkurenčnimi ravnanji letalskih prevoznikov na progah med letališči v Uniji in letališči tretjih držav je Sodišče najprej navedlo, da so za zračni prevoz na teh progah določbe, ki jih je Svet sprejel na podlagi člena 83(1) ES (postal člen 103(1) PDEU) za organizacijo izvajanja člena 81 ES, začele veljati šele 1. maja 2004. Zato se za te storitve pred tem datumom uporabljajo samo ureditve iz členov 84 in 85 ES (postala člena 104 in 105 PDEU), na podlagi katerih so (upravni) organi držav članic, kadar ni določb, sprejetih na podlagi člena 83(1) ES, odgovorni za izvajanje načel iz člena 81 ES. Enako velja tudi za ravnanja letalskih prevoznikov, do katerih je prišlo med letom 1999 in datumom začetka veljavnosti Švicarskega sporazuma, to je 1. junij 2002, v delu, v katerem so se ta ravnanja neposredno nanašala na storitve zračnega prevoza med letališči v Uniji in letališči v Švici.
Vendar ta ugotovitev ne pomeni, da bi storitve zračnega prevoza med letališči v Uniji in letališči tretjih držav ali Švice ostale izključene iz uporabe člena 81 ES do 1. maja 2004 za tretje države ali do 1. junija 2002 za Švico niti da nacionalna sodišča te določbe ne bi smela uporabiti, če pristojni nacionalni organi ali Komisija niso sprejeli odločbe o ugotovitvi kršitve pred tema datumoma.
Iz sodne prakse Sodišča namreč izhaja, da se za zračni prevoz uporabljajo splošna pravila Pogodb, vključno s pravili s področja konkurence, od začetka svoje veljavnosti.
Sodišče je tudi opozorilo, da člen 81(1) ES ustvarja neposredne učinke v razmerjih med posamezniki in ustvarja pravice za zadevne pravne subjekte, ki jih morajo nacionalna sodišča upoštevati. Tako so nacionalna sodišča pristojna za uporabo člena 81 ES med drugim v zasebnopravnih sporih, saj ta pristojnost izhaja iz neposrednega učinka tega člena.
Uporaba členov 84 ES in 85 ES ne vpliva na navedeno pristojnost, ker nobena od teh dveh določb nacionalnim sodiščem ne omejuje uporabe člena 81 ES, med drugim v zasebnopravnih sporih.
Vendar je izvajanje pristojnosti nacionalnih sodišč za uporabo člena 81 ES v zasebnopravnih sporih lahko omejeno med drugim z načelom pravne varnosti, zlasti zaradi potrebe, da se prepreči, da bi navedena sodišča in subjekti, ki so odgovorni za upravno izvajanje pravil Unije o konkurenci, sprejeli nasprotujoče si odločitve, ter zaradi potrebe, da se ohrani pristojnost odločanja oziroma zakonodajna pooblastila institucij Unije, ki so odgovorne za izvajanje teh pravil in za zagotavljanje zavezujočega učinka svojih aktov.
Vendar v zvezi s protikonkurenčnimi ravnanji letalskih prevoznikov na progah med letališči v Uniji in letališči tretjih držav ali Švice, do katerih je prišlo pred datumi začetka obdobij kršitve, ki jih je Komisija določila v sklepu z dne 17. marca 2017, tveganje, da bi bila odločitev nacionalnega sodišča v zasebnopravnem sporu v nasprotju z upravno odločbo o izvajanju pravil Unije o konkurenci ali da bi ovirala pristojnost odločanja oziroma zakonodajna pooblastila institucij Unije, ne obstaja.
Nazadnje, glede uporabe člena 53 Sporazuma EGP za ravnanja 19 zadevnih letalskih prevoznikov Sodišče opozarja, da je navedeni sporazum, katerega namen je med drugim razširiti notranji trg, uresničen na ozemlju Unije, na države Evropskega združenja za prosto trgovino, sestavni del prava Unije. Pri tem na enotno razlago določb Sporazuma EGP, ki so po vsebini enake določbam Pogodbe DEU, v državah članicah pazi Sodišče.
Iz tega sledi, da je treba člen 53 Sporazuma EGP, ker je v bistvu enak členu 81 ES, razlagati enako kot zadnjenavedeni člen.
Tako je Sodišče glede na vse navedeno potrdilo, da je nacionalno sodišče, kakršno je sodišče v Amsterdamu, pristojno, da v zasebnopravnem sporu uporabi člen 81 ES in člen 53 Sporazuma EGP za protikonkurenčna ravnanja letalskih prevoznikov na progah med letališči v Uniji in letališči tretjih držav ali Švice, do katerih je prišlo pred začetkom veljavnosti določb, ki jih je sprejel Svet na podlagi člena 83(1) ES in ki so se začele uporabljati za prve proge, oziroma določb Švicarskega sporazuma.
(
1
)	Sporazum o Evropskem gospodarskem prostoru (UL, posebna izdaja v slovenščini, poglavje 11, zvezek 52, str. 3), člen 1(1).
(
2
)	. Sporazum med Evropsko skupnostjo in Švicarsko konfederacijo o zračnem prometu, ki je bil podpisan 21. junija 1999 v Luxembourgu in odobren v imenu Evropske skupnosti s Sklepom Sveta in Komisije glede sporazuma o znanstvenem in tehnološkem sodelovanju z dne 4. aprila 2002 o sklenitvi sedmih sporazumov s Švicarsko konfederacijo (2002/309/ES, Euratom) (UL, posebna izdaja v slovenščini, poglavje 11, zvezek 41, str. 89).
(
3
)	Sklep C(2017) 1742 final z dne 17. marca 2017 v zvezi s postopkom na podlagi člena 101 PDEU, člena 53 Sporazuma EGP in člena 8 Sporazuma med Evropsko skupnostjo in Švicarsko konfederacijo o zračnem prometu (Zadeva AT.39258 – Letalski prevoz tovora).